b'\n_START_ARTICLE_\nYonge\xe2\x80\x93Dundas Square\n_START_PARAGRAPH_\nYonge\xe2\x80\x93Dundas Square eli Dundas Square on julkinen aukio Toronton keskustassa Kanadan Ontariossa. Se sijaitsee nimens\xc3\xa4 mukaisesti Yonge Street ja Dundas Street -katujen risteyksess\xc3\xa4, joka kuuluu Kanadan vilkasliikenteisimpiin. Aukio sai alkunsa osana Toronton kaupungin ja Yonge Street Business and Residents Association -j\xc3\xa4rjest\xc3\xb6n yhteisty\xc3\xb6n\xc3\xa4 laatimaa Yonge Streetin alueen kehityssuunnitelmaa. Vuonna 1998 kaupunki julisti suunnittelukilpailun risteyksen uudelle aukiolle; kilpailun voitti torontolainen arkkitehtitoimisto Brown + Storey Architects. Vuonna 2002 avatun aukion arkkitehtuuria hallitsevat lukuisat pienet suihkul\xc3\xa4hteet. Keskeisell\xc3\xa4 aukiolla j\xc3\xa4rjestet\xc3\xa4\xc3\xa4n monenlaisia tapahtumia. Tapahtumien ja aukion laitojen suurten valomainosten vuoksi aukiota on verrattu New Yorkin Times Squareen.'